Beachcomber Bay | LekkeSlaap
Beachcomber Bay is 'n mediterreense-styl gastehuis wat versier is in 'n Afrika-tema. Dit is op die grens van Margate en Ramsgate geleë met 'n uitsig oor die warm Indiese Oseaan. Hierdie rustige ligging is minder as 10 minute se stap na die middel van Margate - ideaal vir sakereisigers én vakansiegangers.
Elke kamer het 'n privaat ingang en 'n en suite-badkamer. Daar is geriewe soos 'n TV met sekere DStv-kanale, yskassie, waaier (kamer 1 is die enigte kamer wat lugversorging het), koffie- en teemaakgeriewe en badkamerbenodighede (seep, sjampoe, lyfroom en stortjel).
Daar is gratis WiFi, 'n koordlose weerstasie, 'n klein biblioteek en 'n gelisensieerde kroeg. 'n Jacuzzi en sauna is ook beskikbaar vir gaste om te gebruik. Ons het 'n JoJo-tenk op die perseel, vir onbelemmerde watertoevoer en 'n kragopwekker sodat beurtkrag ons nie beïnvloed nie.
Daar is 'n privaat pad van die gastehuis af wat gaste direkte toegang gee tot die strand. Neem asseblief kennis dat daar honde op die perseel is. Die gastehuis is binne maklike bereik van 8 PGA-gegradeerde gholfbane, insluitend Selborne-, Southbroom-, San Lameer- en die Wild Coast Sun Gholfklub. Menigte doendinge en 'n verskeidenheid restaurante is maklik bereikbaar.